Mener Froomes sykkelcomputer er hacket
Det var mandag kveld at det ble publisert en video på nettstedet Youtube: I filmen ser man hvordan Chris Froome på imponerende vis klatret opp mektige Mont Ventoux i 2013. Videoen inneholder samtidig Froomes personlige fysiske data. Mens han sykler, ser man dermed til en hver tid hvilken puls han har, samt hvor mye kraft han angivelig produserer. Slik informasjon lagres alltid på sykkelcomputeren til rytterne. Men den er sjelden kjent for omverden.På sosiale medier har mange bemerket hvor mange watt – eller kraft – Froome produserer idet han rykker fra Nairo Quintana – uten at pulsen øker nevneverdig. I tillegg makter han å angripe voldsomt mens han allerede er på såkalt makspuls. Dette er svært mistenkelig, mener noen. Nå setter Team Sky, ifølge The Telegraph, advokater på saken og hevder at Froomes sykkelcomputer er hacket. Lest denne? Team Sky provoserer med luksus-bobiler– Vi har tenkt på hva vi kan gjøre for å overbevise skeptikerne. Men igjen ender vi opp med å diskutere hvor raskt man klatrer, fysiologi, kraft i tråkket og den slags. Vel, vi har faktisk gjort noe. Vi tror noen har hacket seg inn i treningsdatabasen vår og fått tak i informasjonen til Chris. Så vi har noen advokater på saken, sier Sky-sjef Dave Brailsford. Ifølge The Telegraph vil han ikke si hvem han mener står bak det hele. Natt til tirsdag er videoen fjernet fra Youtube. Tidligere har Brailsford karakterisert enkeltpersoner på sosiale medier som «pseudoforskere», fordi de har jaktet matematiske «feil» hos Froome. Mange er skeptiske i etterdønningene av Lance Armstrong-skandalen. Men Brailsford er ikke imponert over materialet han har blitt vist av dem som tviler. Det viser blant annet hvordan enkelte av dagens ryttere klatrer fjell i Pyreneene og Alpene like raskt som, eller raskere enn, Lance Armstrong og andre dopere for 10-15 år siden.Froome gikk selv til angrep på dem som stiller spørsmål i forkant av årets Tour: – Jeg ser enkelte klovner prøver å tolke «power data» og si at «du gjorde det-og-det i ti minutter, og da må du være dopet». Det er så lite konstruktivt på alle måter». – Det tegner ikke et fullstendig bilde. Dersom UCI vil ha informasjonen og vurdere hva som er mennesklig mulig, så gjerne for meg. Men når du publiserer en video uten kontekst, så får du ikke med vindhastigheten, temperaturen, hvor hardt du har syklet, og alle de andre variablene, sier Froome. Han leder Tour de France med noen få sekunder ned til Tejay Van Garderen. Nå venter fjellene i Pyreneene. Da kommer det angrep – fra både ryttere og skeptikere i pressenteret i Tour de France.
Nok en gang stilles det spørsmål ved Chris Froomes klatretider i Tour de France for to år siden. Nå setter Team Sky advokater på saken.